In d’unu mundu ingannosu
Beghina glossa

                   1.
Ind’unu mundu ingannosu
So vivende abbolotadu,
Pro cust’hapo iscumbattadu,
Totu su mundu est tramposu.

                   2.
Ind’unu mundu de ingannu
So tota sa vida mia
E connoschende ingannia
So naschidu et fattu mannu,
E ca connosco su dannu
Est qui vivo angustiosu
Prite non so coraggiosu
A lu suffrire, mischinu!
Ca so vivende continu
Ind’unu mundu imgannosu.

                   3.
Ind’unu mundu traitore
Vivo cum lastimidade,
Connoschende falzidade
Dai pizzinu minore,
Dai su prossimu amore
Mai no hap’osservadu,
Cum chie l’hat generadu
Finza su fizu est crudele
Ind’unu mundu infidele
So vivende abbolottadu.

                   4.
S’ingannia est tantu forte
A su chi paret a mie,
Ma pro campare asie
Mezus mi prego sa morte
Ca no hapo tanta sorte
De haer fide incontradu,
Già ch’hapo invanu chircadu
Mezus li bogo de fune,
Fide non nd’hapo in nisciune
Pro cant’hapo iscumbattadu.

                    5.
Finis totu est falzidade
Fide non conosco ancora
Non nd’hat in zente mazora
Nen mancu in minoridade,
De tot’una qualidade
Lu creo totu ingannosu
Unu viver fastizzosu
Su notte cantu su die,
A su chi paret a mie
Totu su mundu est tramposu.